**ПРОЕКТ НА НАРЕДБА**

**ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ДЕТСКИТЕ ГРАДИНИ И УЧИЛИЩАТА НА ТЕРИТОРИЯТА НА ОБЩИНА САНДАНСКИ**

**Глава първа**

**ОБЩИ РАЗПОРЕДБИ**

**Чл.1.** Тази Наредба се създава във връзка с чл.59.(1) от Закона за предучилищното и училищното образование(ЗПУО), обн., ДВ, бр. 79 от 13.10.2015 г., в сила от 01.08.2016 г.

**Чл.2.** С тази Наредба се регламентират условията и редът за записване, отписване и преместване на децата в предучилищна възраст в детските градини и общинските училища на територията на Община Сандански.

**Чл.3.**(1) Община Сандански гарантира реализирането на националната образователна политика в частта й за предучилищното образование на територията си при спазване на принципите за:

1. Осигуряване правото на предучилищно образование;

2. Ориентираност към интереса и към мотивацията на детето, към възрастовите и социалните промени в живота му, както и към способността му да прилага усвоените компетентности на практика;

3. Равен достъп до качествено образование и приобщаване на всяко дете;

4. Равнопоставеност и недопускане на дискриминация при провеждане на предучилищното образование;

5. Запазване и развитие на българската образователна традиция;

6. Хуманизъм и толерантност;

7. Съхраняване на културното многообразие и приобщаване чрез българския език;

8. Иновативност и ефективност в педагогическите практики и в организацията на образователния процес въз основа на научна обоснованост и прогнозиране на резултатите от иновациите;

9. Прозрачност на управлението и предвидимост на развитието на предучилищното образование;

10. Автономия за провеждане на образователни политики, самоуправление и децентрализация;

11. Ангажираност на общината по въпросите на предучилищното образование.

**Глава втора**

**ОРГАНИЗАЦИЯ НА ПРЕДУЧИЛИЩНОТО ОБРАЗОВАНИЕ НА ТЕРИТОРИЯТА**

**НА ОБЩИНА САНДАНСКИ**

**Чл.4**.(1) В съответствие с чл.56 от ЗПУО предучилищното образование се осъществява от детските градини на територията на Община Сандански, а задължителното предучилищно образование – и от общинските училища, които могат да осигурят условия за това, при условията и по реда на държавния образователен стандарт за предучилищното образование и на държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие.

(2) Детската градина е институция в системата на предучилищното и училищното образование, в която се отглеждат, възпитават, социализират и обучават деца от тригодишна възраст до постъпването им в I клас в съответствие с държавния образователен стандарт за предучилищното образование.

(3) В съответствие с чл.57 от ЗПУО децата постъпват в детска градина на територията на Община Сандански не по-рано от учебната година, която започва в годината на навършване на тригодишната им възраст.

(4) В детските градини на територията на Община Сандански могат да се приемат за отглеждане, възпитание, социализация и обучение и деца на двегодишна възраст – по преценка на родителя и/или при липса на яслена група в съответното населено място и при наличие на свободни места. Предучилищното образование в тези случаи се осъществява при условията и по реда на Наредба № 5 от 03.06.2016 г. за предучилищното образование (обн. ДВ, бр. 46 от 17.06.2016 г., в сила от 01.08.2016 г., издадена от министъра на образованието и науката), като се вземат предвид възрастовите характеристики на детето.

(5) В детските градини на територията на Община Сандански могат да се разкриват яслени групи за отглеждане на деца от 10-месечна до тригодишна възраст.

(6) Децата, постъпили в яслени групи в детските градини, се отглеждат, възпитават, социализират и обучават по стандарти за ранно детско развитие, приети с Наредба на министъра на здравеопазването и министъра на образованието и науката.

(7) Детските градини, в които се разкриват яслени групи, се определят с Решение на Общинския съвет.

**Чл.5**.(1) В съответствие с чл.25 ал(2) и чл.56 от ЗПУО в общинските училища на територията на Община Сандански може да се извършва и задължителното предучилищно образование на децата при условията и по реда на държавния образователен стандарт за предучилищното образование и на държавния образователен стандарт за физическата среда и информационното и библиотечното осигуряване на детските градини, училищата и центровете за подкрепа за личностно развитие.

(2) Записването, отписването и преместването на деца за задължително предучилищно образование в общинските училища се осъществяват при условията и по реда на ГЛАВА ТРЕТА от тази Наредба.

**Чл.6**.(1) Предучилищното образование се организира във възрастови групи, както следва:

1. първа възрастова група – 3-4 годишни, а в случаите на чл. 4, ал. (3) и (4) – 2- 4 години;

2. втора възрастова група – 4-5 годишни;

3. трета подготвителна възрастова група – 5-6 годишни;

4. четвърта подготвителна възрастова група – 6-7 годишни.

(2) Продължителността на предучилищното образование във всяка от възрастовите групи по ал.1 е една учебна година.

(3) Задължителното предучилищно образование се осъществява в трета и четвърта подготвителна възрастова група.

(4) Предучилищното образование е задължително от учебната година, която е с начало в годината на навършване на 5-годишна възраст на детето, като родителите избират вида на организацията на предучилищното образование.

**Чл.7**.(1) Децата от възрастовите групи по чл.6.(1) в зависимост от броя им се разпределят в групи.

(2) При недостатъчен брой за сформиране на отделна група от деца в съответната възрастова група по ал.1 може да се сформира разновъзрастова група. Когато се регистрирана посещаемост под 8 деца в три последователни дни, групата преустановява дейността си за не повече от десет работни дни и се предоставя възможност да посещават детската градина, към която е филиал.

(3) Броят на групите по ал.1 в рамките на отделните възрастови групи, както и броят на децата в тях се определят при условията на чл.60 от Закона за предучилищното и училищното образование и Държавния образователен стандарт за физическа среда и информационно и библиотечно осигуряване на детските градини, училища и центрове за подкрепа на личностното развитие.

(4) Свободни места в детската градина са местата в рамките на определения брой по чл.60 от ЗПУО, които са останали незаети след записване на всички желаещи деца към определен момент.

(5) Разпоредбите на предходните ал.(3) и ал.(4) се прилагат съответно и в случаите, в които задължителното предучилищно образование се осъществява от училище.

**Чл.8.**(1) Предучилищното образование в Община Сандански се осъществява при целодневна, полудневна, почасова или самостоятелна организация.

(2) Целодневната и полудневната организация се осъществява в отделни групи в съответствие с чл.6.(1) на тази Наредба.

(3) Почасовата организация се осъществява за отделно дете в групите за целодневна или полудневна организация, а самостоятелната – за отделно дете извън групите по чл.6.(1) на тази Наредба.

**Чл.9**. Видът на организацията на всяка група в детската градина или за отделно дете (в случаите на почасова и самостоятелна организация) се определя от директора на детската градина в съответствие с желанието на родителите след съгласуване с финансиращия орган.

**Чл.10**. Постъпването на децата за предучилищно образование в Община Сандански се осъществява целогодишно при спазване на условията по чл.4. от тази Наредба.

**Глава трета**

**УСЛОВИЯ И РЕД ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ОБЩИНСКИТЕ ДЕТСКИ ГРАДИНИ И ОБЩИНСКИТЕ УЧИЛИЩА НА ТЕРИТОРИЯТА НА ОБЩИНА САНДАНСКИ**

**РАЗДЕЛ І. КАНДИДАТСТВАНЕ ЗА ПРИЕМ, ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В І-ва И ВЪВ ІІ-ра ВЪЗРАСТОВИ ГРУПИ**

**Чл.11**. На видно място в детската градина се публикуват сроковете за организиране и провеждане на приема за първа възрастова група.

**Чл.12**. Отговорност на родителите/настойниците е да следят информацията за прием на децата и да спазват сроковете за кандидатстване.

**Чл.13**. Кандидатите подават заявление по образец съгласно Приложение 1 от настоящата Наредба. Кандидатстването се осъществява от родител/настойник на детето или упълномощено от него лице, по надлежния за целта ред, който носи отговорност за коректността на подадената информация. При подаване на документите, се носят и оригиналите на съответните документи, необходими за сверяване на данните. Към заявлението в детската градина се прилагат техни копия.

**Чл. 14.** (1) Към заявлението по чл. 13 се прилагат:

1.Копие от акта за раждане на детето;

2.Документ за здравния и имунизационния статус на детето съгласно изискванията на Наредба №15 от 2005г. за имунизациите в Р България;

3.Изследване с отрицателна реакция по Васерман за единия от родителите, извършено в 6-месечен срок преди подаване на заявлението и постъпване на детето в яслена група;

4.Документ за здравния статус на детето, издаден от съответния здравен орган, доказващ наличието на специални образователни потребности, ако има такива;

5.Документи, доказващи семейно положение (ако има основани за предимство) по чл. 19.

**Чл.15**. Приемът на документите за кандидатстване се извършва от директора на детската градина или от упълномощено със заповед от него лице, които сверяват данните от оригиналите на акта за раждане на детето и документ за самоличност на родителя/настойника. Издава се пореден входящ номер от деловодната система на детската градина.

**Чл.16**. Срокът за подаване на заявление за прием на деца, навършващи 3 години в годината на приема за първа възрастова група, е в периода от **15 януари до 30 април** на съответната календарна година. Документи се подават в избраната от родителя детска градина.

**Чл.17**. Неподадени в срок заявления за прием в първа възрастова група могат да се представят в детската градина и след тази дата, като приемът се осъществява в зависимост от свободните места в съответната детска градина.

**Чл.18**. Родители/настойници, които са подали заявление за кандидатстване за прием в първа възрастова група в повече от една детска градина, задължително посочват това в заявлението си.

**Чл.19**.(1) При приема на деца в първа възрастова група класирането се извършва по следните критерии:

1. Деца със специални образователни потребности – **4** точки;

2. Дете, което е посещавало яслена група най-малко 6 месеца в детската градина и деца, чиито брат (сестра) посещава същата детската градина – **2** точки.

3. Деца кръгли сираци и деца с един родител - **6** точки ;

4. Деца, чиито брат (сестра) посещава същата детската градина - **2** точки

5. Деца с увреждания над 50% и/или деца с тежки хронични заболявания, посочени в Приложение № 5 към чл.21,т.7 от Наредба № 19 за експертиза за инвалидност на децата до 16-годишна възраст - **5** точки ;

6. Трето и следващо дете на многодетни родители (доказано с представени копия от актовете за раждане на всички деца, които редовно посещават училище /детска градина/ - **2** точки ;

7. Деца-близнаци, тризнаци, четиризнаци и т.н – **3** точки ;

8. Деца от приемни семейства, по чл.26 от Закона за закрила на детето - **1** точка ;

9. Деца, на които поне един от родителите е с инвалидност от 71 до 100% (доказано с представено копие от решение на ТЕЛК) - **2** точки;

10. Деца на двама работещи или учещи родители /студенти в редовна форма на обучение/ – **2** точки;

11. Деца от семейства, в които поне един от родителите работи в системата на образованието – **1** точка ;

(2) Класирането се извършва съгласно постъпилите заявления за прием в детска градина, на база общ сбор от точки по критериите, определени в чл. 20.

(3) По силата на чл.192 от ЗПУО в група в детска градина и в училище може да се обучават до три деца със специални образователни потребности.

(4) В случаите, когато на територията на населеното място няма друга група или паралелка, която да осигурява същото по вид образование, броят на децата със специални образователни потребности в конкретна група или паралелка може да бъде по-голям от посочения в ал.2 след разрешение на Началника на Регионално управление на образованието – гр. Благоевград. Предложенията за увеличаване на броя на децата или учениците се правят от екипа по чл. 188 от ЗПУО, а когато не е формиран – по предложение на екипа по чл. 190 от ЗПУО.

(5) Документите удостоверяващи обстоятелствата по ал.1, т.10 т.11 могат да бъдат:

1. Документ от учебното заведение, в което учи родителят/настойникът, удостоверяващ, че лицето се обучава там и не е прекъснало обучението си;

2. Документ от работодателя, че родителят/настойникът работи в съответното предприятие, фирма, дружество или друго. Документът съдържа изх. №, мокър печат с подпис и Булстат. За самоосигуряващи се родители – копие от документите, удостоверяващи внесените осигурителни вноски. За земеделски производители – актуална регистрационна карта.

**Чл.20**. Децата на родители/настойници, които не са представили удостоверяващи документи по предходния чл.19, се приемат в детското заведение по реда на входящия номер на заявлението за кандидатстване за прием при наличие на свободни места.

**Чл.21**. Когато родителят/настойникът заяви предимство, но не представи необходимите документи за доказването му, заявлението му се разглежда по общия ред.

**Чл.22**.(1) На заседание през м. май педагогическият съвет на детската градина съгласува класирането по определените с тази наредба критерии и определя списъка на новоприетите деца, както и обособяването им в групи. Децата ползващи предимства в съответствие с чл. 19, се приемат преди всички останали.

(2) Когато в детската градина са приети деца с различна етническа принадлежност от една и съща възраст, не се допуска обособяването им в групи въз основа на етническата им принадлежност.

(3) Общественият съвет на детската градина/училището дава становище по приема на децата.

(4) **До 15 май** директорите на детските градини представят в община Сандански утвърдените и съгласувани от Обществения съвет списъци на класираните деца в първа възрастова група.

(5) Комисия, съставена от директорите на детските градини и директора на Дирекция „Образование, култура, спорт и социално дело” в срок **до 20 май** уведомява родителите, чийто деца са класирани в повече от една детска градина, да декларират своя избор **до 25 май**. Окончателният вариант на класираните деца се изготвя **до 31 май**.

**Чл.23.(**1) Процедурата по записване на децата се осъществява по следния ред:

1. На **1-ви юни** на сайта на община Сандански и на видно място /информационните табла/ в детските градини се публикуват списъци с класираните деца и свободните места в детските градини.

2. **От 01 до 15 юни** родителите/настойниците на приетите деца писмено декларират желанието си детето им да бъде записано в съответната детска градина.

3. При непотвърждаване в посочения срок, свободните места се попълват от чакащи неприети деца при спазване на посочените в чл.19 критерии.

4. Свободно място по смисъла на тази наредба за деца от първа възрастова група е незаето място към 16.06 на съответната година.

5. Заявления за второ класиране се приемат от 17-и до 25 -и юни.

6. Записването на децата от второто класиране се извършва от 26-и до 29-и юни.

**Чл.24**. Директорите на детските градини до 30 юни представят информация в Дирекция „Образование, култура, спорт и социално дело” на Община Сандански за приетите деца в първа възрастова група.

**Чл.25**. Приетите в първа възрастова група деца постъпват в детската градина от  **15** **септември** на съответната година. В случай че 15 септември е почивен ден, те постъпват в детската градина на първия следващ работен ден.

**Чл. 26**. При съществуваща възможност на съответната детска градина, децата от първа възрастова група и яслена група се приемат и преди посочения срок.

**Чл. 27**. Децата от останалите възрастови групи се приемат целогодишно при наличие на свободни места по реда на тази Наредба.

**Чл.28**.(1) Детето постъпва в детска градина на територията на Община Сандански след представяне на изискуемите медицински документи съгласно чл.4, ал.2 от Наредба № 3/ 05.02.2007 г. на МЗ за здравните изисквания към детските градини:

1. Здравно-профилактична карта на детето, попълнена от личния му лекар; 2. Еднократен отрицателен резултат от изследване за патогенни чревни бактерии и чревни паразити, извършено не по-рано от 15 дни преди постъпване на детето в детската градина;

3. Изследвания на кръв и урина, извършени в едноседмичен срок преди постъпване на детето в детската градина;

4. Данни от личния лекар, че на детето са извършени задължителните имунизации за възрастта;

5. Медицинска бележка от личния лекар за липсата на контакт със заразно болен, издадена не по-рано от 3 дни преди постъпване на детето в детската градина.

(2) Деца, на които не са извършени задължителните имунизации за възрастта, могат да се приемат в детска градина, когато са налице трайни противопоказания за имунизирането им и са освободени по реда на Наредба № 15 от 2005 г. за имунизациите в Република България, срещу документ за това обстоятелство.

(3) При постъпване на децата в детската градина родителите се информират за таксите за ползване на детска градина, утвърдени с Наредба за определяне и администриране на местните такси и цени на услуги на територията на община Сандански.

(4) Непостъпилите по реда на чл. 25 класирани деца в съответното детско заведение губят мястото си за настаняване. Изключение се прави в случаите на предварително писмено уведомяване със заявление до директора за причините и срока на отлагане.

**Чл.29**.(1) Децата във втора възрастова група се приемат целогодишно при наличие на свободни места.

(2) Децата във втора възрастова група се приемат по реда на чл.28 от настоящата Наредба.

**Чл.30**.(1) Децата в общинските детски градини може да се преместват в други детски градини на територията на общината през цялата учебна година при наличие на свободни места по реда на тази Наредба.

(2) Децата могат да бъдат премествани от една в друга детска градина след подаване на писмено заявление от родителите/настойниците им до директора на детската градина.

(3) Преместване на дете от една в друга детска градина на територията на Община Сандански е възможно само след заплащане на дължимите такси за ползване на детска градина по съгласно Наредбата за определянето и администрирането на местните такси и цени на услуги на територията на община Сандански.

(4) Директорът на приемащата детска градина на територията на Община Сандански задължително изисква от родителите/ настойниците да представят документ за липса на задължения за ползване на детска градина на територията на Община Сандански, издаден от предходната детска градина.

(5) При липса на такъв документ детето не може да бъде записано в друга детска градина на територията на Община Сандански.

**Чл.31**(1) Децата се отписват от детските градини при неразплатена такса за ползване на детска градина по чл.25 от Наредбата за определянето и администрирането на местните такси и цени на услуги на територията на община Сандански за един месец от страна на родителите/настойниците.

(2) При отсъствие на повече от един месец без писмено заявление от родителя/настойника до директора с посочени причини;

(3) По желание на родителя;

**РАЗДЕЛ ІІ**

**КАНДИДАТСТВАНЕ ЗА ПРИЕМ, ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ЗАДЪЛЖИТЕЛНО ПРЕДУЧИЛИЩНО ОБРАЗОВАНИЕ – ІІІ-та И ІV-та ПОДГОТВИТЕЛНИ ВЪЗРАСТОВИ ГРУПИ**

**Чл.32**.(1) Децата в трета и четвърта подготвителни възрастови групи се приемат в онези детски градини или в училища, които организират задължително предучилищно образование, в които има свободни места.

(2) Децата в трета и четвърта подготвителни възрастови групи кандидатстват за прием по реда на чл. чл. 13 – 19 от настоящата Наредба.

(3) На свое заседание през м. май педагогическият съвет на детската градина/училището разглежда постъпилите заявления, извършва класиране по определените с тази наредба критерии и определя списъка на новоприетите деца, както и разпределението им в групите.

(4) Общественият съвет на детската градина/училището дава становище по приема на децата.

(5) Процедурата по записване на децата се осъществява по реда на чл.23. от настоящата Наредба.

**Чл.33**. Новоприетите в подготвителните групи деца постъпват в детската градина/ училището на 15 септември на съответната година. В случай че 15 септември е почивен ден, те постъпват в детската градина/училището на първия следващ работен ден.

**Чл.34**. Детето постъпва в детска градина/училище на територията на Община Сандански след представяне на изискуемите медицински документи съгласно чл.4, ал.2 от Наредба № 3/ 05.02.2007 г. на МЗ за здравните изисквания към детските градини и разписани в чл. 28 (ал.1) и (ал.2) от настоящата Наредба.

**Чл.35**.(1) Децата от подготвителните групи към общинските детски градини/училища може да се преместват в друга подготвителна група към детска градина или към училище през цялата учебна година.

(2) Преместването на територията на Община Сандански е при наличие на свободни места по реда на тази Наредба.

(3) Преместването се извършва с Удостоверение за преместване.

(4) Децата от подготвителните групи могат да бъдат премествани след подаване на писмено заявление от родителите/настойниците им до директора на детската градина/училището.

(5) Преместване на дете от една в друга детска градина/училище на територията на Община Сандански е възможно само след заплащане на дължимите такси за ползване на детска градина съгласно Наредбата за определянето и администрирането на местните такси и цени на услуги на територията на Община Сандански.

(6) Директорът на приемащата детска градина/училище на територията на Община Сандански задължително извършва проверка и изисква от родителите/настойниците да представят документ за липса на задължения за ползване на детска градина на територията на Община Сандански, издаден от предходната детска градина.

(7) При липса на такъв документ детето не може да бъде записано в друга детска градина/училище на територията на Община Сандански.

(8) За извършеното преместване писмено се информира директора на Дирекция „Образование, култура, спорт и социално дело” на Община Сандански.

(9) Промяната в списъчния състав на децата се утвърждава като промяна в Списък образец №1 или №2.

**Чл. 36**. Завършването на подготвителна група и постъпването на дете в І клас се удостоверява с Удостоверение за завършена подготвителна група.

**Чл. 37**. На основание чл.347 от ЗПУО родители, които не запишат децата си, подлежащи на задължително предучилищно или училищно образование, в детска градина или училище, се наказват с глоба в размер от 50 до 150 лв.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§1. Настоящата Наредба за условията и реда за записване, отписване и преместване на децата в предучилищна възраст в детските градини и училищата на територията на Община Сандански е разработена на основание чл.59, ал. 1 от Закона за предучилищното и училищното образование, чл. 17, ал. 1, т. 3 от Закона за местното самоуправление и местната администрация, във връзка с чл.7, ал.1 от Наредба № 5 от 03.06.2016 г. за предучилищното образование (обн. ДВ, бр. 46 от 17.06.2016 г., в сила от 01.08.2016 г., издадена от министъра на образованието и науката), Държавен образователен стандарт за предучилищното образование, Държавен образователен стандарт за физическата среда и информационното и библиотечно осигуряване на детските градини, училищата и центровете за личностно развитие.

§2. Контрол по спазване на Наредбата за условията и реда за записване, отписване и преместване на децата в предучилищна възраст в детските градини и училищата на територията на Община Сандански се осъществява от Кмета на Община Сандански.

§3. Наредбата за условията и реда за записване, отписване и преместване на децата в предучилищна възраст в детските градини и училищата на територията на Община Сандански се публикува в сайта на Община Сандански, местните медии и на видно място в детските градини и училищата с цел запознаване на всички заинтересовани лица и осигуряване публичност на дейността на детската градина и училището.

§4. Наредбата е приета на заседание на Общински съвет – Сандански с решение № ……… по протокол № ………… от ………….2016 г. и влиза в сила от 01.08.2016 г. Тя може да бъде променяна или допълвана по реда на нейното приемане.